ธปท.เดินเครื่องลงทุนในเงินหยวน รองรับการค้าไทย-จีน
ธปท.เตรียมลงทุนในพันธบัตรจีน 200 ล้านหยวน รองรับการขยายการค้า การลงทุนระหว่างไทย-จีน เล็งถือหยวนในสัดส่วนทุนสำรองระหว่างประเทศในอนาคต
24 ก.พ. 2554

ธปท.เตรียมลงทุนในพันธบัตรจีน 200 ล้านหยวน รองรับการขยายการค้า การลงทุนระหว่างไทย-จีน เล็งถือหยวนในสัดส่วนทุนสำรองระหว่างประเทศในอนาคต 
ม.ร. ม.ร.ว.จัตตุมงคล โสณกุล ประธานคณะกรรมการ ธนาคารแห่งประเทศไทย (ธปท.) กล่าวว่า ขณะนี้ธปท.เตรียมเข้าลงทุนในพันธบัตรรัฐบาลจีนแล้ว หลังจากทางการจีนอนุญาตให้ธปท.เข้าถือลงทุนในเงินหยวนได้ในวงเงิน 200 ล้านหยวนหรือประมาณ 1,000 ล้านบาท หากคิดอัตราแลกเปลี่ยนที่ประมาณ 5 บาทต่อหยวนไปก่อนหน้านี้แล้ว ซึ่งการถือเงินหยวนครั้งนี้จะส่งผลดีในการรองรับการค้า การลงทุนของภาครัฐและเอกชนระหว่างไทยกับจีนได้มากขึ้น สะดวกขึ้น 
ทั้งนี้ หากต่อไปเศรษฐกิจจีนขยายตัวมากขึ้นและมีการยอมรับการใช้เงินหยวนมากขึ้น เหมือนสกุลเงินหลักของโลกที่ได้รับการยอมรับ อาทิ เหรียญสหรัฐ ปอนด์ ยูโร เยน  ธปท.ก็อาจจะพิจารณาถือครองเงินหยวนเป็นส่วนหนึ่งของทุนสำรองระหว่างประเทศด้วยก็ได้ รวมถึงพิจารณาถือครองสกุลอื่นๆที่มีอนาคตตามภาวะเศรษฐกิจที่ปรับตัวดีขึ้น เช่น ดอลลาร์ออสเตรเลีย เป็นต้น เพื่อการบริหารความเสี่ยงที่ดี มีความมั่นคง และได้รับผลตอบแทนที่ดีขึ้นต่อไป 
“ถึงวงเงินเริ่มต้นเราจะยังน้อย แต่ถือว่าเป็นการเริ่มที่ดี เพราะจีนน่าจะมองเราให้เป็นศูนย์กลางเงินหยวนในภูมิภาคอาเซียน ซึ่งขณะนี้ศูนย์กลางเงินหยวนมีแค่ใน ฮ่องกงกับเซี้ยงไฮ้ เท่านั้น ซึ่งในอนาคตเศรษฐกิจจีนน่าจะเติบโตได้อีกมาก การเริ่มต้นถือหยวนเป็นทรัพย์สินของธปท.ถือเป็นเรื่องที่ดี แม้จะยังนับหยวนเป็นทุนสำรองระหว่างประเทศยังไม่ได้ก็ตาม แต่การดำเนินการเหล่านี้น่าจะช่วยให้การทำธุรกรรมระหว่างเงินหยวนและเงินบาท ทำได้สะดวกขึ้น ค้าขายกันได้ในวงกว้างขึ้น” ม.ร.ว.จัตตุมงคลกล่าว   
ม.ร.ว.จัตตุมงคล กล่าวว่า คาดว่า ธปท.จะสามารถเปิดสาขาสำนักงานภาค ในประเทศจีนอย่างเป็นทางการได้ในเดือนส.ค.ปีนี้ ซึ่งการมีสำนักงานไว้ติดต่อธุรกรรมการเงิน การเป็นตัวแทนกึ่งภาครัฐและเอกชนจะช่วยอำนวยความสะดวกได้มากยิ่งขึ้น